DA Den Europæiske Unions Tidende C 135/3

KOMMISSIONENS AFGØRELSE

af 4. maj 2011

om nedsættelse af en europæisk rådgivende ITS-gruppe

2011/C 135/03

EUROPA-KOMMISSIONEN HAR —

under henvisning til traktaten om Den Europæiske Unions funktionsmåde,

under henvisning til Europa-Parlamentets og Rådets direktiv 2010/40/EU af 7. juli 2010 om rammerne for indførelse af intelligente transportsystemer på vejtransportområdet og for grænsefladerne til andre transportformer (1), særlig artikel 16, og

ud fra følgende betragtninger:

(1) Ifølge direktiv 2010/40/EU skal Kommissionen etablere en europæisk rådgivende ITS-gruppe, der skal rådgive om forretningsmæssige og tekniske aspekter af indførelse og anvendelse af ITS i EU.

(2) Det er derfor nødvendigt at nedsætte en gruppe af eksperter inden for intelligente transportsystemer og definere dens opgaver og struktur.

(3) Den europæiske rådgivende ITS-gruppe skal rådgive Kommissionen om forretningsmæssige og tekniske aspekter af indførelse og anvendelse af ITS i Unionen.

(4) Den europæiske rådgivende ITS-gruppe skal bestå af repræsentanter på højt plan fra relevante ITS-tjenesteudbydere, brugersammenslutninger, transport- og anlægsoperatører, fremstillingsindustrien, arbejdsmarkedets parter, faglige sammenslutninger, lokale myndigheder og andre relevante fora.

(5) Der bør fastsættes regler for den europæiske rådgivende ITS-gruppes medlemmers videregivelse af oplysninger.

(6) Personoplysninger bør behandles i overensstemmelse med Europa-Parlamentets og Rådets forordning (EF) nr. 45/2001 af 18. december 2000 om beskyttelse af fysiske personer i forbindelse med behandling af personoplysninger i fællesskabsinstitutionerne og -organerne og om fri udveksling af sådanne oplysninger (2).

(7) Der bør fastsættes en gyldighedsperiode for denne afgørelse. Kommissionen vil til sin tid overveje, om det er hensigtsmæssigt at forlænge den —

BESTEMT FØLGENDE:

Artikel 1

Genstand

Der nedsættes hermed en ekspertgruppe inden for intelligente transportsystemer, i det følgende benævnt »den europæiske rådgivende ITS-gruppe«.

Artikel 2

Opgaver

Den europæiske rådgivende ITS-gruppes opgave er at:

a) bistå Kommissionen med at forberede specifikationer, der skal vedtages som delegerede retsakter i henhold til ITS-direktivet, især i form af udtalelser om de tekniske og forretningsmæssige aspekter forbundet hermed

b) overvåge den politiske udvikling inden for ITS og rådgive og vejlede Kommissionen om alle andre emner (ikke direkte forbundet med specifikationer) i forbindelse med indførelse og anvendelse af ITS i Unionen

c) fremme udveksling af erfaringer og bedste praksis i forbindelse med indførelse og anvendelse af ITS.

Artikel 3

Høring

Kommissionen kan høre den europæiske rådgivende ITS-gruppe om alle emner i forbindelse med indførelse og anvendelse af ITS i Unionen og samtidig opfordre medlemmerne til at foreslå yderligere emner til diskussion.

Artikel 4

Medlemskab — udnævnelse

1. Den europæiske rådgivende ITS-gruppe består af 25 medlemmer.

2. Medlemmerne skal være:

— enkeltpersoner, der repræsenterer interessenternes fælles interesser inden for særlige politikområder; de må ikke repræsentere en enkelt interessent eller

— organisationer i bred forstand, herunder virksomheder, foreninger, ngo'er, fagforeninger, universiteter, forskningsinstitutter, EU-agenturer og -organer og internationale organisationer.

3. Medlemmerne udnævnes af generaldirektøren for Generaldirektoratet for Mobilitet og Transport blandt specialister eller organisationer, der repræsenterer interessenterne i artikel 16 i direktiv 2010/40/EU med kompetence inden for områderne omhandlet i artikel 2 og artikel 3, og som har reageret på en indkaldelse af ansøgninger.

4. Medlemmerne udnævnes for tre år. De varetager deres hverv, indtil deres mandatperiode udløber. Mandatet kan fornyes.

5. Kommissionen eller dens tjenestegrene opstiller en reserveliste med egnede kandidater, hvorfra der kan udnævnes passende afløsere. Kommissionen eller dens tjenestegrene bør bede ansøgerne om deres samtykke, inden der opstilles en reserveliste.

6. Medlemmer, som ikke længere er i stand til at bidrage effektivt til den europæiske rådgivende ITS-gruppes arbejde, som træder tilbage, eller som ikke overholder bestemmelserne i stk. 3 i denne artikel eller artikel 339 i traktaten om Den Europæiske Unions funktionsmåde, kan udskiftes for den resterende del af deres mandatperiode.

7. Medlemmernes navne offentliggøres i Kommissionens register over ekspertgrupper og lignende enheder (i det følgende benævnt »registret«) (3).

8. Indsamling, behandling og offentliggørelse af personoplysninger finder sted i overensstemmelse med forordning (EF) nr. 45/2001.

Artikel 5

Arbejdsmetode

1. En repræsentant for Kommissionen er formand for den europæiske rådgivende ITS-gruppe.

2. Den europæiske rådgivende ITS-gruppe kan med Kommissionens tjenestegrenes samtykke nedsætte undergrupper for at undersøge specifikke spørgsmål på grundlag af et mandat, som den europæiske rådgivende ITS-gruppe opstiller. Sådanne undergrupper opløses, når deres mandat er opfyldt.

3. Kommissionens repræsentant kan invitere eksterne eksperter med specifik viden om et emne på dagsordenen til at deltage i den europæiske rådgivende ITS-gruppes eller undergruppens arbejde efter behov. Desuden kan Kommissionens repræsentant give enkeltpersoner og organisationer observatørstatus.

4. Medlemmerne af ekspertgrupperne og deres repræsentanter samt de indbudte eksperter og observatører skal overholde reglerne om behandling af fortrolige oplysninger, som følger af traktaterne og gennemførelsesbestemmelserne hertil, samt Kommissionens sikkerhedsforskrifter vedrørende beskyttelse af EU's klassificerede oplysninger i bilaget til Kommissionens afgørelse 2001/844/EF, EKSF, Euratom (4). Hvis de tilsidesætter disse forpligtelser, kan Kommissionen træffe alle relevante foranstaltninger.

5. Ekspertgrupperne og undergrupperne mødes i Kommissionens lokaler. Sekretariatsopgaverne varetages af Kommissionen. Andre tjenestemænd i Kommissionen med interesse i det pågældende spørgsmål kan deltage i møder i den europæiske rådgivende ITS-gruppe og dens undergrupper.

6. Den europæiske rådgivende ITS-gruppe fastsætter selv sin forretningsorden på grundlag af en standardforretningsorden for ekspertgrupper.

7. Kommissionen offentliggør relevante oplysninger om den europæiske rådgivende ITS-gruppes aktiviteter enten i registret eller via et link fra registret til et særligt websted.

Artikel 6

Mødeudgifter

1. Der ydes ikke vederlag for det arbejde, der udføres af deltagerne i den europæiske rådgivende ITS-gruppe.

2. Deltagernes rejse- og opholdsudgifter i forbindelse med den europæiske rådgivende ITS-gruppes aktiviteter refunderes af Kommissionen i overensstemmelse med de i Kommissionen gældende bestemmelser.

3. Disse udgifter refunderes inden for rammerne af de tilgængelige midler, der hvert år tildeles som led i den årlige procedure for tildeling af ressourcer.

Artikel 7

Anvendelse

Denne afgørelse anvendes indtil den 27. august 2017.

Udfærdiget i Bruxelles, den 4. maj 2011. På Kommissionens vegne José Manuel BARROSO Formand

(1) EUT L 207 af 6.8.2010, s. 1.

(2) EFT L 8 af 12.1.2001, s. 1.

(3) Medlemmer, som ikke ønsker deres navne offentliggjort, kan anmode om en undtagelse fra denne regel. En anmodning om ikke at offentliggøre navnet på et medlem af ekspertgruppen efterkommes, når en offentliggørelse kan bringe hans eller hendes sikkerhed eller integritet i fare eller i urimelig grad skade privatlivets fred.

(4) Kommissionens afgørelse 2001/844/EF, EKSF, Euratom af 29. november 2001 om ændring af dens forretningsorden (EFT L 317 af 3.12.2001, s. 1).